將至江州中流見庾樓慨然有感作庾樓行
作者：史堯弼
朝代：宋

paragraphs: 江州江城赤如赭，江吞孤城去如瀉。
忽然華楹出城角，庾公之樓高照野。
雲空翬飛粲丹雘，樹杪鱗差排碧瓦。
行人轉盼居人誇，云道風流有存者。
庾公當年志恢拓，神姿從來本夷雅。
偶驅百萬攖虎狼，反旆南歸惟匹馬。
如何倚欄向北顧，坐俯驚湍弄盃斝。
豈知宗國風燈似，膏盡煙空欲煨炧。
朅來撫事一悲慨，淚落清波爲誰灑。
細思興替總人爲，有昊何能擅坯冶。